Man glo lewend gebrand, verwurg oor liefdesdriehoek | Maroela Media
Man glo lewend gebrand, verwurg oor liefdesdriehoek
Twee mans het Maandag vlugtig in die Kriel-landdroshof in Mpumalanga verskyn nadat hulle glo 'n 35-jarige man ontvoer, lewend aan die brand gesteek en daarna verwurg het. Een van die verdagtes en die slagoffer was glo in 'n liefdesdriehoek betrokke.
Brig. Leonard Hlathi, polisiewoordvoerder, sê die slagoffer se familie het hom Vrydag by die Kriel-polisiestasie as vermis aangemeld. Een van die verdagtes, Themba Bongani Mziyakho, het hom Sondag aan die polisie oorgegee en erken dat hy met behulp van sy medebeskuldigde, Vusi Sibande, die oorledene vermoor het.
"Mziyakho het aan die polisie erken dat hy die oorledene lewend aan die brand gesteek het uit woede oor 'n vriendin," sê Hlathi.
"Hy het die polisie ook geneem na die plek waar die moord plaasgevind het en daar het hulle die verkoolde oorskot van die oorledene aangetref."
Voorlopige ondersoeke dui daarop dat Mziyakho die slagoffer verlede Woensdag met Sibande se hulp ontvoer het. Hulle het hom glo na 'n afgeleë gebied geneem waarna Mziyakho vir Sibande beveel het om die toneel te verlaat.
"Mziyakho het glo petrol oor die oorledene gegooi en hom aan die brand gesteek."
Volgens die polisie het Mziyakho sy slagoffer ook verwurg. Toe hy besef dat die oorledene steeds asemhaal, het hy sy liggaam in 'n nabygeleë rivier gegooi.
Mziyakho en Sibande sal na verwagting volgende Maandag weer in die hof verskyn wanneer hulle 'n aansoek om borgtog sal indien.
"Die polisie in Mpumalanga sê dit is kommerwekkend dat mense geweld as 'n oplossing gebruik om geskille op te los. Woede, jaloesie en hebsug lei blykbaar daartoe dat mense só gewelddadig optree. Mense word versoek om eerder mekaar te verdra en geskille op 'n vriendskaplike manier te besleg."
Boer kritiek ná tweede plaasaanval
VSA steun kwytskelding van entstofpatente
Om te dink dat die mense is wat so vreeslik onmenslik wreed kan wees. Ek kan maar net my kop in ongeloof skud.
Die moordenaar dink seker dat omdat hy homself oorgegee het dat hy minder gestraf gaan word. Droom aan ou perd.
Weereens 'n maklike saak. Mense self oorgegee aan polisie, plek gaan uitwys… so maklik soos val uit 'n boom, maar dan vat so iets weer 4 of 5 jaar vir vonnisoplegging.
Goeie opgevoede mense doen mos nie sulke dinge nie?
En dit als vir 'n vrou wat waarskynlik nou in elk geval niks met jou te doen sal he nie… die wereld is siek.
Ek het al gesien: Van ons mede landsburgers kan in een oomblik van die grootste emosionele empatie na die wreedste dade ooorslaan.